Per Clausen (EL), 2006-05-19:
Jeg vil også indlede med at sige, at på nogle områder er det socialdemokratiske forslag her jo meget vidtgående, for det er jo rigtigt, som hr. Poul Henrik Hedeboe sagde, at når man siger, at dansk frugt og grønt skal være helt fri for pesticidrester, så er det det samme som at sige, at dansk frugt og grønt skal produceres efter økologiske principper, og skal man være helt sikker på, at der ikke er nogen pesticidrester, skal det omkringliggende landbrug også dyrkes økologisk.
Jeg synes, det er dejligt, at Socialdemokraterne er kommet så langt, selv om man ikke benyttede sig af lejligheden til også at sætte et årstal på.
Det kan vi forhandle videre om efterfølgende.
Det bliver jo helt velsignelsesrigt, når vi skal til at føre forhandlinger om en kommende regering og et kommende regeringsgrundlag, hvor der skal sættes årstal på, hvornår den danske landbrugsproduktion skal være omlagt til økologi.
Det giver da mig en vis positiv optimisme med hensyn til, at det vil være forholdsvis enkelt at forklare folk, hvad der er forskellen på konservativ politik og socialdemokratisk politik.
Ellers må man sige, at udgangspunktet for den her debat er ganske alvorligt, for det er jo faktisk sådan, at hvis man kigger på resterne af sprøjtegifte i dansk grønt og frugt, er der sket en dramatisk stigning i løbet af de sidste 4-5 år.
Der tales om, at det er steget fra at være hvert sjette parti til at være hvert andet parti, når man snakker om frugt, og når man snakker om grøntsager, er der tale om en tredobling.
Altså en meget dramatisk udvikling, hvor det helt entydigt går den forkerte vej, og så er det vel, at man skal være konservativ for i den situation at sige, at der er en god dialog, og at det nok engang skal begynde at gå fremad.
For situationen er jo alvorlig.
Så kan man vælge det andet konservative standpunkt, nemlig at det ikke er farligt, fordi det holder sig under grænseværdierne.
Til det vil jeg bare sige, at jeg tror, det vil være livstruende for den danske frugt- og grøntbranche, hvis man begynder at føre reklamekampagner under sloganet »Der er pesticider i, men det er ikke giftigt« eller »Det er ikke giftigt, så det er ikke farligt.
Spis roligt videre«.
Det andet, man kan sige, er, at i selve det forslag, som er fremsat fra Socialdemokraternes side, er det jo sådan, at langt størstedelen handler om afrapportering og registrering og fokuseret indsats.
Der er faktisk ikke, når man ser bort fra den sidste pind, som er ambitiøs, noget, der er sådan vældig radikalt ambitiøst.
Jo, i forhold til de nuværende tilstande er det selvfølgelig ambitiøst, for det er selvfølgelig en interessant situation at være i som oppositionspolitikere, at vi først hører det her om pesticidresterne, og så får vi at vide i et samråd, at pesticidforbruget er faldende, og så får vi til sidst at vide, at det ved man ingenting om.
Så er det selvfølgelig klart, at oppositionen starter med at stille krav om, at vi gerne vil have nogle tal, så vi ved, hvad vi snakker om.
Det synes jeg er et rimeligt og fornuftigt krav.
Så Enhedslisten kan altså på alle områder støtte det forslag, der ligger her fra Socialdemokraternes side.
Jeg vil bare til allersidst sige, at hvis det er sådan, at man fremover skal have en produktion af frugt og grønt i Danmark og kunne klare sig i konkurrencen med andre lande, tror jeg altså, det er meget, meget afgørende, at man er i stand til at præstere en kvalitet, som er bedre end den, der kommer andre steder fra, og til det tror jeg faktisk hører, at man også kan være nogenlunde sikker på, at der ikke er pesticidrester i.
Det får nok den konsekvens i det lange løb, at den frugt- og grøntproduktion, der vil være tilbage i Danmark, i stor udstrækning vil være økologisk, hvad enten det måske er som følge af politiske beslutninger, hvis Socialdemokraterne får det her igennem, eller det sker som følge af, at det er det eneste produkt, som er i stand til at konkurrere, fordi det er det eneste produkt, der er i stand til at opnå en pris, som gør, at det også kan overleve i konkurrencen med de produkter, der kommer fra andre lande.